Diari Oficial de la Generalitat Valenciana


Sumari del DOGV 9609, del 02-06-2023 (2023/6058)

RESOLUCIÓ de 29 de maig de 2023, de la Conselleria d'Educació, Cultura i Esport, per la qual es convoca la sol·licitud d'assignacions econòmiques extraordinàries per a la creació d'aules indústria 5.0 en els centres docents de titularitat pública de la Generalitat mitjançant fons MRR, en l'exercici 2023, dins del Pla de recuperació, transformació i resiliència, finançat per la Unió Europea-Next Generation EU.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9609

Data del DOGV
:   02-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6058


Data del document
:   29-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport

RESOLUCIÓ de 29 de maig de 2023, de la Conselleria d'Educació, Cultura i Esport, per la qual es convoca la sol·licitud d'assignacions econòmiques extraordinàries per a la creació d'aules indústria 5.0 en els centres docents de titularitat pública de la Generalitat mitjançant fons MRR, en l'exercici 2023, dins del Pla de recuperació, transformació i resiliència, finançat per la Unió Europea-Next Generation EU. [2023/6058]  
  
  
El Pla per a la Formació Professional, el creixement econòmic i social, i l'ocupabilitat, derivat de l'Agenda 2030 i els seus objectius de desenvolupament sostenible, que el Govern d'Espanya ha assumit, i ha impulsat el Ministeri d'Educació i Formació Professional, incorpora els plantejaments de comunicacions de la Comissió Europea al Parlament Europeu, al Consell, al Comité Econòmic i Social Europeu i al Comité de les Regions, com ara una nova agenda de capacitats per a Europa: treballar junts per a reforçar el capital humà, l'ocupabilitat i la competitivitat, i de les recomanacions del Parlament Europeu i del Consell de la Unió Europea en matèria de formació professional i de competències clau per a l'aprenentatge permanent.  
Atenent les noves necessitats de qualificació de sectors productius emergents, com per exemple, l'automatització, la robòtica o els processos de la indústria 5.0 i amb la finalitat de complir l'objectiu del Pla de Formació Professional i el Pla valencià d'impuls i millora de la Formació Professional, es detecta la necessitat d'assignar recursos per a la creació d'espais de formació i investigació que milloren les competències, en aquesta àrea, i faciliten l'ocupabilitat.  
De conformitat amb el Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, seran subvencionables a partir de l'1 de febrer de 2020 les mesures dels plans de recuperació i resiliència, que han de ser compatibles amb els reptes i les prioritats pertinents de cada país, determinats en el marc del Semestre Europeu.  
  
El Reglament estableix les mesures d'informació, comunicació i publicitat, en particular, indica que els preceptors de fons de la Unió hauran de fer esment de l'origen del finançament i vetlar per donar-li visibilitat, incloent-hi l'emblema de la Unió i una declaració de finançament adequada que indique «finançat per la Unió Europea- NextGenerationEU».  
Fruit d'aquest pla, i de l'acord del Consell de Ministres celebrat el dia quinze de desembre de dos mil vint, a proposta de la ministra d'Educació i Formació Professional, s'ha aprovat l'Acord pel qual es formalitzen els criteris de distribució a les comunitats autònomes, aprovats per la Conferència Sectorial d'Educació, així com la distribució resultant del crèdit per a l'any 2020 per a finançar el Pla de Formació Professional per al creixement econòmic i social i l'ocupabilitat, es transfereixen a la Comunitat Valenciana 285.998,42 €; i per la Resolució de 9 d'agost de 2021 del Ministeri d'Educació i Formació Professional per la qual es concedeix a la Comunitat Valenciana un import de 250.439,91 euros per al finançament de la formació en digitalització i en sostenibilitat aplicada als sectors productius per a docents d'FP de centres sostinguts amb fons públics, de l'aplicació pressupostària 18.5005.320b.45109, per al finançament del Pla de xoc per a la Formació Professional i l'ocupabilitat, dels pressupostos generals de l'Estat per a 2021, en el marc del component 20 «Pla estratègic d'impuls de la Formació Professional», del Mecanisme de recuperació, transformació i resiliència (MRR).  
  
  
Amb aquests fons es va aconseguir la fita de formar 24.589 docents i van quedar fons romanents per 428.422,74 € que s'han incorporat als pressupostos de la Generalitat de 2023.  
La Formació Professional es presenta com un dels àmbits estratègics de les polítiques d'aquesta Conselleria, a més està donant mostra de la seua capacitat d'incorporar innovació amb l'agilitat que els sectors productius necessiten. D'això deriva que la Formació Professional es mostre ara, també, d'una rellevància essencial com un dels motors en el creixement econòmic i social després d'aquesta crisi.  
Així mateix, el Pla valencià d'impuls i millora de la Formació Professional té com a objectiu central l'impuls i la millora del nivell de competències del conjunt de la ciutadania, un model flexible que afavorisca la cohesió social i que impulse noves capacitats professionals relacionades amb les necessitats dels sectors productius, a més d'incentivar un sistema d'avaluació de la formació i millora de la qualitat de la Formació Professional.  
Aquests objectius, marcats per les organitzacions i institucions, obliguen a implantar un model de gestió de l'educació de Formació Professional des d'una òptica diferent de l'actual, un model que facilite la integració de tota la Formació Professional i que facilite que qualsevol ciutadà es forme al llarg de la vida, que tinga com a objectiu fonamental l'adquisició de competències d'una forma àgil i relacionada amb les necessitats dels sectors productius, així com un seguiment de la qualitat dels resultats.  
En aquest sentit, i tenint en compte les recomanacions dels organismes internacionals, la formació digital és un eix estratègic en la societat del coneixement i dins d'aquesta l'automatització i la robòtica són claus per a afrontar els reptes del present i del futur. Aquestes competències tecnològiques, juntament amb l'ús de metodologies d'aprenentatge basat en resultat, es consideren estratègiques per a aconseguir l'excel·lència tant en resultats econòmics com professionals.  
A la Comunitat Valenciana la creativitat, la innovació aplicada, l'automatització de processos i la cultura emprenedora són factors diferenciadors en el territori nacional i imprimeixen unes característiques a les economies comarcals que dinamitzen el territori de manera segura i de futur, sobretot en territoris allunyats de les grans urbs.  
La Indústria 5.0 és la revolució tecnològica que està transformant el sector industrial en espais intel·ligents basats en IoT i en computació cognitiva. En aquest sentit, aquesta tecnologia tracta d'unir màquines i humans o, en altres paraules, desenvolupar la intel·ligència artificial perquè puga realitzar processos similars als que executa el pensament humà. Per això és necessari formar els futurs professionals de la indústria en aquestes capacitats, i a aquest efecte, l'Administració educativa té l'obligació d'impulsar l'adequació dels espais, instal·lacions i desenvolupament de material didàctic en aquesta matèria.  
En conseqüència, mitjançant aquesta resolució es convoca la sol·licitud d'assignacions econòmiques extraordinàries amb la finalitat de millorar els recursos dels centres perquè aquests desenvolupen espais de formació relacionats amb la indústria 5.0, a proposta de la Direcció General de Formació Professional i Ensenyaments de Règim Especial, i en exercici de les atribucions conferides pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
  
Primer. Objecte i àmbit d'aplicació  
Seleccionar centres docents públics que imparteixen Formació Professional en la Comunitat Valenciana per a desenvolupar una aula d'indústria 5.0, per a la qual cosa rebran assignacions econòmiques extraordinàries, en els termes establits en aquesta resolució.  
  
Segon. Finançament  
El finançament de les quantitats assignades als centres públics, amb caràcter de despesa extraordinària de funcionament, s'abonarà a càrrec del capítol 2 del programa pressupostari 87.98.67.1281.498.81, del pressupost de la Generalitat de l'any 2023, per un import global màxim de 300.000,00 euros.  
  
Tercer. Objectius  
1. Potenciar l'adquisició, per l'alumnat i el professorat, de competències d'alta qualitat en tecnologies relacionades amb els processos automàtics, la robòtica aplicada i els sistemes relacionats amb la indústria 5.0.  
2. Participar en l'intercanvi d'experiències amb el sector productiu, a través de la participació en projectes i col·laboracions amb empreses o entitats relacionades.  
3. Fomentar la investigació i la innovació amb els sectors productius en sectors com l'automatització avançada, la robòtica o altres tecnologies emergents relacionades.  
4. Oferir un espai d'alta qualitat en tecnologies d'indústria 5.0.  
5. Fomentar la cultura de la col·laboració entre centres, de diferents famílies professionals, per a realitzar projectes comuns en tecnologies d'indústria 5.0 o altres que puguen tindre un caràcter transversal.  
  
Quart. Termini i lloc de presentació de sol·licituds  
1. El centre públic que desitge acollir-se a aquesta resolució haurà de formalitzar la sol·licitud mitjançant el formulari, segons l'annex I d'aquesta resolució, així com el pla d'actuació de l'ús de l'aula d'indústria 5.0, i remetre'l mitjançant el formulari inclòs amb aquesta finalitat en la pàgina web:  
https://ceice.gva.es/web/formacion-profesional/innovatec  
2. La sol·licitud, l'haurà de formalitzar la persona que tinga la representació legal del centre.  
3. El termini de presentació de sol·licituds serà de 20 dies hàbils a partir de l'endemà de la publicació d'aquesta resolució en el Diari Oficial de la Generalitat Valenciana.  
  
Cinqué. Òrgan instructor  
L'òrgan encarregat d'instruir el procediment serà la Subdirecció General d'Ordenació i Planificació de Formació Professional i Ensenyaments Professionals.  
  
Sisé. Procediment de dotació  
1. Per a efectuar el procediment de dotació, s'atendrà la sol·licitud que el centre realitze en la plataforma telemàtica abans indicada.  
2. Només seran considerats centres sol·licitants i seran seleccionats aquells que hagen presentat la sol·licitud completa i emplenada correctament en els terminis i en la forma establits, així com el pla d'actuació de l'aula d'indústria 5.0, amb els apartats següents:  
a) Tots els centres que desitgen participar en el programa hauran d'utilitzar, com a metodologia d'aprenentatge, les metodologies actives.  
b) S'haurà de comptar amb una anàlisi tecnològica que permeta conéixer les tecnologies en automatització i robòtica prèvies amb les quals compta el centre per a validar la integració d'aquest en el nou espai creat.  
c) El centre haurà de realitzar un programa de difusió de projecte i resultats en l'entorn del centre.  
d) Necessàriament haurà de tindre, com a mínim, una entitat empresarial i educativa. Es valorarà molt positivament la participació de centres amb altres famílies professionals.  
e) El centre haurà de definir un pla d'avaluació anual del projecte.  
3. Els criteris de baremació són els següents:  
a) Nombre de cicles formatius relacionats amb les diferents tecnologies de la indústria 5.0, fins a 10 punts.  
b) Nombre de cursos d'especialització relacionats amb la indústria 5.0, fins a 5 punts.  
c) Pla d'aula en el qual s'especifique el projecte i els programes que es desitgen desenvolupar, valorant els projectes col·laboratius amb altres centres o empresa (el pla haurà de preveure, com a mínim, el pla de formació del professorat, la planificació d'usos i la utilització de l'aula), fins a 15 punts.  
d) La relació amb els sectors productius o la xarxa de centres implicats en el projecte, fins a 15 punts.  
e) Relació de famílies professionals diferents d'electricitat-electrònica o d'instal·lació i manteniment que participen en el projecte, fins a 5 punts.  
f) Relació de professors amb formació reconeguda en metodologies actives o formacions en totes les tecnologies relacionades amb la indústria 5.0, fins a 5 punts.  
g) Promoció de l'accés de la dona als perfils de formació professional relacionats directament o indirectament amb professions STEAM, fins a 10 punts.  
h) Proposta d'equipament de l'aula d'indústria 5.0 per a dur a terme el pla d'acció, fins a 15 punts.  
i) Adequació del projecte al teixit industrial de la comarca, segons l'estudi de necessitats del consell territorial al qual s'adscriu el centre, fins a 15 punts.  
4. L'òrgan instructor verificarà que s'han atés els requisits establits en la resolució. En cas contrari, la sol·licitud quedarà exclosa de manera definitiva.  
5. S'ordenaran les sol·licituds per puntuació. Els empats, els dirimirà, atenent el criteri d'oportunitat del projecte, la comissió de valoració.  
  
6. L'assignació a cada centre seleccionat serà d'un màxim de 25.000 euros.  
  
Seté. Inversió de la dotació  
1. El termini d'execució de les accions es troba comprés des de l'1 de setembre de 2023 fins al 31 de desembre de 2023.  
2. Les despeses elegibles són les següents:  
a) Despeses directes en béns i serveis, tramitades mitjançant externalitzacions, que puguen vincular-se indubtablement a l'actuació, incloent-hi les obres d'adaptació, connectivitat i equipament.  
b) Despeses relacionades amb la informació i difusió de l'actuació.  
  
3. Els nous espais creats hauran de garantir-ne l'adaptabilitat, tenint en compte els aspectes següents, tant de connectivitat com d'equipament bàsic:  
a) Quant a l'adaptabilitat i connectivitat:  
- Hauran de suportar la capacitat d'intercanviar escenaris virtuals i presencials i qualsevol altra modalitat.  
- Hauran de comptar amb les condicions adequades d'acústica i il·luminació.  
- Hauran de comptar amb espais escalables, configurables en funció de les necessitats temporals. Espais que s'aniran afegint, adaptats a les necessitats que puguen configurar-se segons les necessitats de cada moment.  
b) Els nous espais creats podran comptar amb altres elements necessaris en funció dels sectors productius més representatius de la zona.  
  
  
Huité. Comissió de valoració  
Integraran la comissió de valoració:  
- El director general de Formació Professional i Règim Especial o la persona en qui delegue.  
- Una persona de la Subdirecció General d'Ordenació i Planificació de Formació Professional i Ensenyaments Professionals  
- Dos representants del CIDA.  
- Un representant de la Prospecció de Formació Professional.  
  
Nové. Resolució definitiva de la convocatòria  
1. El termini màxim per a resoldre aquesta convocatòria és de quatre mesos des de la data d'efectes. Una vegada vençut el termini sense que s'haja notificat una resolució expressa, els centres interessats hauran de considerar desestimada la seua sol·licitud.  
2. A l'efecte de notificacions, la resolució definitiva de la selecció es publicarà en el Diari Oficial de la Generalitat Valenciana.  
3. La resolució definitiva contindrà la relació de centres docents ordenats per la puntuació obtinguda i les quanties assignades, i les sol·licituds excloses.  
  
Desé. Percepció de les dotacions econòmiques  
El lliurament de l'assignació econòmica es realitzarà, una vegada concedida, per transferència bancària al centre docent per mitjà d'una ordre de pagament en ferm, a proposta de la Conselleria d'Educació, Cultura i Esport, a càrrec del pressupost anual de l'exercici 2023.  
  
Onzé. Justificació  
1. Atés el caràcter de sobredotació per despesa extraordinària de funcionament, el centre docent haurà d'especificar els ingressos i les despeses que es produïsquen per raó d'aquesta convocatòria en els documents de control de l'activitat econòmica.  
Els centres hauran d'adjuntar la justificació de l'import de l'assignació econòmica concedida al balanç anual que han d'efectuar, d'acord amb el que es disposa per l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. El centre haurà de guardar les factures o els documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a comprovacions posteriors de la inversió amb data compresa entre l'1 de setembre de 2023 i el 31 de desembre de 2023.  
3. Tant la dotació percebuda pel centre com les despeses a càrrec seu s'hauran d'inscriure tan prompte com siga possible, des de la data d'efectes, en els apartats corresponents de la gestió econòmica en ITACA i fins al 31 de desembre de 2023.  
4. La dotació percebuda pel centre educatiu s'haurà d'inscriure en l'apartat d'ingressos de la gestió econòmica d'ITACA.  
5. Les despeses s'hauran d'inscriure, des de la data d'efectes, en un subcompte justificatiu específic, amb codi 22602XNINN, dins de la gestió econòmica d'ITACA per a comptabilitzar les despeses del programa per al qual es concedeix l'assignació econòmica.  
6. El centre haurà d'invertir en el fi previst la totalitat de la quantitat econòmica que se li assigne. En cas que el centre dispose d'un romanent després d'abonar la totalitat de les factures corresponents al programa per al qual es percep la dotació econòmica, s'haurà de reintegrar la Generalitat.  
7. S'haurà de remetre la documentació comptable justificativa fins al 15 de gener de 2024, mitjançant el procediment que establisca mitjançant una instrucció la Direcció General de Formació Professional i Ensenyaments de Règim Especial.  
8. Així mateix, fins al 31 de gener de 2024, el centre haurà de remetre una memòria amb la relació del material adquirit i una explicació breu de la finalitat i les activitats a les quals s'ha destinat la dotació. Aquesta memòria haurà de contindre un certificat en què conste que ha sigut presentada al consell escolar i al claustre de professors.  
9. La memòria i la inversió correcta de la dotació podran ser tingudes en compte en la baremació que s'efectue als centres en futures actuacions que la Conselleria competent en matèria d'educació programe.  
  
  
Dotzé. Delegació  
Es delega en la persona titular de la Direcció General de Formació Professional i Ensenyaments de Règim Especial la facultat de resoldre la convocatòria i concedir les assignacions econòmiques als centres docents seleccionats, i se l'autoritza a adoptar les mesures oportunes per al compliment i l'aplicació d'aquesta resolució i també per a resoldre i notificar totes les incidències que es plantegen en la interpretació i l'execució.  
  
Tretzé. Informació i difusió  
Els equips directius dels centres docents de titularitat pública hauran d'establir les mesures necessàries perquè aquesta resolució siga coneguda pels membres de la comunitat educativa.  
  
Catorzé. Eficàcia  
Aquesta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
  
València, 29 de maig de 2023.- La consellera d'Educació, Cultura i Esport: Raquel Tamarit Iranzo.